**Imran Ahmad Khan Niazi** (urduksi ‏عمران احمد خان نیازی‎, *Imrān Ahmad Xān Niyāzī*; s. 5. lokakuuta 1952) on pakistanilainen poliitikko, joka tuli alun perin tunnetuksi kriketinpelaajana. Hän oli Pakistanin pääministeri elokuusta 2018 huhtikuuhun 2022.

Khan on opiskellut Oxfordin yliopistossa. Peliuransa aikana hänet tunnettiin bilettäjänä ja playboyna. Hän avioitui vuonna 1995 brittiläisen perijättären Jemima Goldsmithin kanssa, jolloin hänen sanotaan rauhoittuneen. Pari erosi vuonna 2004 ja Khan solmi toisen avioliittonsa toimittaja Reham Khanin kanssa. Se purkautui vuonna 2015 tekstiviestillä kestettyään kymmenen kuukautta. Kolmannen kerran hän avioitui vuonna 2018 henkiparantaja Bushra Manekan kanssa, jonka hoidossa hän oli ollut.

Khan on hylännyt aiemmat länsimaiset vaikutteet ja on harras muslimi, vastustaa feminismiä ja kannattaa ankaraa jumalanpilkkalakia. Me Too -kampanjan aikana hänen puoluetoverinsa syytti häntä epäasiallisesta käytöksestä, minkä hän on kieltänyt.

Khan pelasi Pakistanin maajoukkueessa vuosina 1971−1992 kaikkiaan 88 *test matchia*. eli viisipäiväistä maaottelua. Häntä pidetään yhtenä aikansa parhaista yleispelaajista, sillä hän menestyi sekä lyöjänä että syöttäjänä. Hän oli maajoukkueen kapteeni vuonna 1992, kun Pakistan voitti kriketin maailmanmestaruuden.

Hän siirtyi politiikkaan vuonna 1996 perustamansa Pakistan Tehreek-e-Insaf (PTI) -puolueen edustajana. Puolue menestyi vuoden 2013 vaaleissa, ja vuoden 2018 vaalit Khan voitti lupaamalla kitkeä korruption Pakistanista. Hän kiisti syytökset, joiden mukaan hän olisi saanut tukea maan voimakkaalta armeijalta ja sotilastiedustelu olisi pyrkinyt haittaamaan vastustajien kampanjointia.

Imran Khan erotettiin Pakistanin pääministerin tehtävästä hänen hävittyään epäluottamusäänestyksen. Tilannetta edelsi viikkoja kestänyt poliittinen sekasorto maan parlamentissa. Khan yritti pysyä vallassa muun muassa hajottamalla parlamentin ja määräämällä uudet vaalit, mutta maan korkein oikeus tyrmäsi väistyvän pääministerin toimet laittomina.
Vuonna 2023 paljastui Yhdysvaltain diplomaattisähkeitä maaliskuulta 2022, joiden mukaan Yhdysvaltain Bidenin hallinnon virkamies Donald Lu kehotti syrjäyttämään Imran Khanin. Khan oli vieraillut vain kaksi viikkoa aiemmin Moskovassa. Hänen jälkeensä valtaan nousi Shehbaz Sharifin ja kenraalien länsimielinen hallinto.

Khanin kaudella Pakistan pysyi neutraalina Venäjän-Ukrainan-sodassa, eikä esimerkiksi tuominnut YK:ssa Venäjää.
Vallanvaihdon jälkeen Pakistanista tuli yksi Ukrainan merkittävimmistä ammustoimittajista länsimaiden tukemalla maalle.

Syrjäyttämisensä jälkeen Khan järjesti hallitusta vastustavia mielenosoituksia eri puolilla Pakistania. Khania ammuttiin 3. marraskuuta 2022 sääreen yhdessä hänen järjestämässään mielenosoituksessa. Khan vietiin tapauksen jälkeen hoidettavaksi sairaalaan.

Khan sai elokuussa 2023 kolmen vuoden vankeustuomion lahjonnasta.
Tammikuussa 2024 Khan sai 10 vuoden tuomion valtionsalaisuuden paljastamisesta. Khan oli kertonut julkisesti salaisesta sähkeestä, jonka Pakistanin lähettiläs Washingtonissa lähetti Islamabadiin, jonka hän sanoi paljastavan Yhdysvaltain ja pakistanilaisten kenraalien salaliiton syrjäyttää Khan. Saman tuomion sai myös entinen ulkoministeri Shah Mehmood Qureshi.

Lähteet
-------

1. 1 2 3 4  Imran Khan: Cricket legend becomes Pakistan's prime minister *Sky News*. Viitattu 4.11.2018. (englanniksi)
2. ↑  Imran Khan *espncricinfo.com*. Viitattu 24.2.2019. (englanniksi)
3. ↑  Pakistan country profile *BBc News*. Viitattu 4.11.2018. (englanniksi)
4. ↑  Pakistanin pääministeri Imran Khan hävisi luottamusäänestyksen – erotetaan tehtävästä viikkojen sekasorron päätteeksi *Ilta-Sanomat*.  10.4.2022. Viitattu 10.4.2022.
5. ↑
6. ↑
7. ↑
8. ↑
9. ↑
10. ↑  Tomi Pyy: Pakistanin entistä pääministeriä Imran Khania ammuttiin mielenosoituksessa *Helsingin Sanomat*. Viitattu 3.11.2022.
11. ↑  Pakistanin entinen pääministeri Imran Khan tuomittiin lahjonnasta kolmeksi vuodeksi vankeuteen *Helsingin Sanomat*.  5.8.2023. Viitattu 6.8.20232.
12. ↑

Aiheesta muualla
----------------

* Kuvia tai muita tiedostoja aiheesta **Imran Khan (poliitikko)** Wikimedia Commonsissa

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| 

| Auktoriteettitunnisteet Muokkaa Wikidatassa |
| --- |
|  |
| Kansainväliset | 
* FAST
* ISNI
* VIAF

 |
|  |
| Kansalliset | 
* Norja
* Ranska
* BnF data
* Saksa
* Yhdysvallat
* Alankomaat
* Puola

 |
|  |
| Muut | 
* IdRef

 |

 |